РЕШЕНИЕ НА КОМИСИЯТА
от 26 ноември 2007 година
за разрешаване на подкисляването на мъстта и вината, произведени в лозарска зона В на Австрия за лозарската година 2007/2008
(нотифицирано под номер C(2007) 5615)
(само текстът на немски език е автентичен)
(2008/58/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 г. на Съвета от 17 май 1999 г. относно общата организация на пазара на вино (1), и по-специално член 46, параграф 1 от него,
като има предвид, че:
(1)
Необичайните климатични условия през периода на узряване на гроздето в лозарска зона В на Австрия доведоха до значително и необратимо намаляване на киселинността на гроздето и на мъстта. Наблюдаваните през лятото на 2007 г. на територията на Австрия специфични климатични условия са сходни с тези, които характеризират по принцип лозарски зони, разположени много по на юг.
(2)
Нивото на обща киселинност на прибраното узряло грозде в засегнатите региони е необичайно ниско и несъвместимо с добра винификация и добро съхранение на вината.
(3)
Целесъобразно е следователно да се даде право на Австрия да разрешава подкисляване на мъстта и вината от зона В за реколта 2007 г. при условията, предвидени в буква Д, точки 2, 3 и 7 от приложение V към Регламент (ЕО) № 1493/1999.
(4)
Мерките, предвидени в настоящото решение, са в съответствие със становището на Управителния комитет по виното,
ПРИЕ НАСТОЯЩОТО РЕШЕНИЕ:
Член 1
Чрез дерогация от буква Д, точка 1, буква а) от приложение V към Регламент (ЕО) № 1493/1999 Австрия има право да разрешава подкисляване на мъстта и вината от реколта 2007 г. в лозарска зона В при условията, предвидени в буква Д, точки 2, 3 и 7 от посоченото приложение.
Член 2
Адресат на настоящото решение е Република Австрия.
Съставено в Брюксел на 26 ноември 2007 година.